Na osnovu člana 268 stav 2 i člana 270 Zakona o privrednim društvima („Službeni list CG“ broj 65/20), člana 38 stav 1 tač. 2 i 14 Zakona o lokalnoj samoupravi ("Službeni list CG", br. 02/18, 34/19 i 38/20), člana 14 Zakona o komunalnim djelatnostima ("Službeni list CG", br. 55/16, 74/16, 02/18, 66/19) i člana 53 stav 1 tač. 2 i 14 Statuta Opštine Tuzi ("Službeni list CG - opštinski propisi", br. 24/19, 05/20) Skupština opštine Tuzi na sjednici održanoj dana 24.11.2021. godine donijela je

**ODLUKA**

**o osnivanju društva sa ograničenom odgovornošću**

**“Vodovod i kanalizacija/Ujësjellësi dhe kanalizimi” Tuzi**

**I OPŠTE ODREDBE**

**Član 1**

Skupština opštine Tuzi, matični broj 02628988 sa sjedištem u Tuzima, Tuzi bb, osniva Društvo sa ograničenom odgovornošću “Vodovod i kanalizacija /Ujësjellësi dhe kanalizimi” Tuzi kao javnu službu radi obavljanja poslova komunalne djelatnosti snadbijevanje pitkom vodom opštine Tuzi (u daljem tekstu: Opština), odvođenja i prečišćavanja otpadnih voda sa teritorije Opštine u skladu sa ovom odlukom i statutom Društva.

**Član 2**

Naziv društva je Društvo sa ograničenom odgovornošću “Vodovod i kanalizacija/ Ujësjellësi dhe kanalizimi” Tuzi (u daljem tekstu: Društvo).

Skraćeni naziv društva je DOO “Vodovod i kanalizacija /Ujësjellësi dhe kanalizimi” Tuzi .

Sjedište Društva je Tuzi, Tuzi bb.

**Član 3**

Društvo se osniva kao jednočlano društvo.

Osnivač Društva je Skupština opštine Tuzi (u daljem tekstu: Osnivač).

Društvo se osniva na neodređeno vrijeme.

Društvo samostalno istupa u pravnom prometu, zaključuje ugovore i obavlja druge pravne radnje.

Društvo odgovara za obaveze prema trećim licima cijelokupnom svojom imovinom.

Osnivač odgovara za obaveze Društva do visine svog uloga.

Troškove osnivanja društva snosi Osnivač.

**Član 4**

Društvo obavlja djelatnost od interesa za Opštinu Tuzi i za druga pravna i fizička lica.

Oblik obavljanja privredne djelatnosti Društva je društvo sa ograničenom odgovornošću.

Pretežna djelatnost društva je **36.00 Sakupljanje, prečišćavanje i distribucija vode**

Društvo pored pretežne djelatnosti obavlja i sljedeće djelatnosti:

 **37.00** Uklanjanje otpadnih voda

Djelatnosti iz prethodnog stava su djelatnosti od javnog značaja.

Pored ovih djelatnosti društvo obavlja i djelatnosti koje nemaju karakter djelatnosti od javnog interesa i to:

 **43.22** Postavljanje vodovodnih, kanalizacionih, klimatizacionih sistema i sistema za grijanje,

 **71.12** Inžinjerske djelatnosti i tehničko savjetovanje,

 **71.20** Tehničko ispitivanje i analize,

* Izgradnja cjevovoda,
* Specijalizovani građevinski radovi,
* Rušenje objekata,
* Pripremna gradilišta,
* Postavljanje vodovodnih, kanalizacionih , klimatizacionih sistema i sistema za grijanje Djelatnosti iz stava 1 ovog člana su djelatnosti od javnog interesa.

O promjeni i proširenju djelatnosti Društva odlučuje Osnivač u skladu sa zakonom o ovim statutom.

Društvo može da osniva dijelove i poslovne jedinice Društva na osnovu odluke Osnivača.

Pored prethodno navedenih djelatnosti Društvo će se baviti i spoljnotrgovinskim prometom i to:

-prometom roba u vezi sa djelatnostima za koje je registrovano u unutrašnjem prometu,

-posredovanje i zastupanje u spoljnotrgovinskom prometu u vezi sa djelatnostima za koje je registrovano u unutrašnjem prometu i

-zaključivanjem ugovora i obavljanjem drugih poslova u vezi sa djelatnotima za koje je registrovano u unutrašnjem prometu.

**II PRAVA I OBAVEZE OSNIVAČA**

**Član 5**

Osnivač:

 - donosi osnivački akt, izmjene i dopune osnivačkog akta Društva,

 - daje saglasnost na Statut Društva,

 - razmatra izvještaj o poslovanju i donosi odluku o raspodjeli profita,

 - imenuje i razrješava članove odbora direktora,

 - donosi odluku o promjeni oblika, restrukturiranju i dobrovoljnoj likvidaciji Društva,

 - daje saglasnost na promjene naziva, djelatnosti, sjedišta i osnovnog kapitala Društva,

 - daje saglasnost na cjenovnik usluga koji utvrđuje odbor direktora,

 - vrši i druge poslove u skladu sa zakonom, ovom Odlukom i Statutom.

**III ORGANI DRUŠTVA**

**Član 6**

Organi Društva su Odbor direktora i Izvršni direktor.

Članovi odbora direktora i izvršni direktor dužni su da u obavljanju funkcije postupaju sa pažnjom dobrog privrednika i u svom radu ne smiju interes Društva podrediti privatnom interesu, niti vršenje funkcije koristiti za sticanje materijalne i nematerijalne koristi.

**Odbor direktora**

**Član 7**

Odbor direktora je organ upravljanja Društva.

Članovi odbora direktora dužni su da u obavljanju funkcije postupaju sa pažnjom dobrog privrednika i u svom radu ne smiju zastupati interese trećih lica.

**Član 8**

Odbor direktora sastoji se od 5 članova.

Članovi odbora direktora obavljaju svoje funkcije uz propisanu mjesečnu naknadu.

Odbor direktora punovažno zasjeda i donosi odluke većinom ukupnog broja članova Odbora.

Način imenovanja članova Odbora direktora, njihova prava i obaveze, način razrješenja i njihova ovlašćenja uređuju se Statutom Društva.

Odbor direktora za svoj rad odgovara Osnivaču.

**Član 9**

Odbor direktora:

 - upravlja Društvom i daje smjernice izvršnom direktoru u pogledu vođenja poslova Društva,

 - donosi Statut Društva, uz saglasnost osnivača,

 - imenuje izvršnog direktora,

 - predlaže osnivaču promjenu osnivačkog kapitala,

 - utvrđuje poslovnu politiku Društva i donosi akte za njeno izvršavanje, u skladu sa smjernicama osnivača,

 - veši nadzor nad upravljanjem društva,

 - donosi godišnji plan rada i godišnji finansijski plan, uz saglasnost osnivača,

 - predlaže osnivaču usvajanje godišnjeg izvještaja o realizaciji godišnjeg plana rada i finasijskog iskaza,

 - utvrđuje cijenovnik za vršenje usluga Društva, uz saglasnost osnivača,

 - predlaže osnivaču raspodjelu dobiti i način pokrića gubitaka,

 - donosi akt o unutrašnjoj organizaciji i sistematizaciji radnih mjesta, uz saglasnost predsjednika Opštine,

 - utvrđuje računovodstvene politike Društva i politike upravljanja rizicima,

 - daje i opoziva prokuru,

 - usvaja tromjesečne izvještaje izvršnog direktora o poslovanju Društva,

 - donosi poslovnik o radu Odbora direktora,

 - vrši druge poslove u skladu sa Zakonom i Statutom Društva.

**Izvršni direktor**

**Član 10**

Izvršni direktor je organ rukovođenja Društva.

Izvršni direktor odgovara za zakonitost, ekonomičnost i efikasnost rada Društva, Odboru direktora.

Izvršnog direktora imenuje Odbor direktora na osnovu javnog konkursa, na period od četiri godine.

Uslovi za izbor izvršnog direktora utvrđuju se Statutom Društva.

**Član 11**

Izvršni direktor:

 - predstavlja i zastupa Društvo,

 - zaključuje ugovore u ime Društva,

 - organizuje i vodi poslovanje Društva,

 - upravlja imovinom Društva,

 - izvršava odluke Odbora direktora,

 - odlučuje o raspolaganju finansijskim sredstvima Društva,

 - predlaže programe i planove u oblastima za koje je Društvo osnovano,

 - priprema predlog godišnjeg plana rada i finansijskog plana Društva,

 - priprema godišnji izvještaj o realizaciji godišnjeg programa rada Društva i finansijski iskaz,

 - odlučuje o pravima, obavezama i odgovornostima zaposlenih u skladu sa zakonom,

 - obavlja i druge poslove vezane za rad i poslovanje Društva, u skladu sa zakonom, ovom Odlukom i Statutom Društva.

**IV OSNOVNI KAPITAL DRUŠTVA**

**Član 12**

Osnovni kapital Društva čini jedan udio čija vrijednost iznosi ukupno 1,00 euro, a isti se sastoji od novčanog uloga Osnivača.

Društvo se finansira iz prihoda ostvarenih obavljanjem registrovanih djelatnosti, Budžeta Opštine Tuzi, donacija i drugih izvora u skladu sa zakonom.

**Član 13**

Finansiranje djelatnosti koje imaju karakter djelatnosti od javnog interesa vrši se iz sopstvenih prihoda Društva, budžeta Opštine i drugih izvora u skladu sa zakonom.

Sredstva za obavljanje djelatnosti koje nemaju karakter djelatnosti od javnog interesa obezbjeđuju se iz sopstvenih prihoda Društva.

**V ZASTUPANJE DRUŠTVA**

**Član 14**

Društvo zastupa izvršni direktor, bez ograničenja i sa svim ovlašćenjima.

**Član 15**

U okviru svojih ovlašćenja Izvršni direktor može dati drugom licu pismeno punomoćje za zastupanje.

**VI JAVNOST I TRANSPARENTNOST RADA**

**Član 16**

Rad Društva je javan.

Javnost rada Društva obezbjeđuje se:

 - objavljivanjem planova rada i izveštaja, kao i drugih informacija u skladu sa zakonom,

 - upoznavanje javnosti o vršenju poslova iz okvira svojih djelatnosti,

 - obezbjeđenje slobodnog pristupa informacijama u skladu sa zakonom,

 - na drugi način u skladu sa zakonom.

Dokumenti i podaci iz stava 2 ovog člana objavljuju se na internet stranici Društva.

**Član 17**

Izvještaje, informacije i podatke o vršenju poslova Društva, daje izvršni direktor, odnosno lice koje on ovlasti i lično su odgovorni za njihovu tačnost i blagovremenost.

Nadzor nad radom Društva vrši organ lokalne uprave nadležan za komunalne poslove.

**VI PRELAZNE I ZAVRŠNE ODREDBE**

**Član 18**

Imenovanje Odbora direktora, izvršiće se danom donošenja ove Odluke od strane Skupštine Opštine.

Statut Društva i drugi opšti pravni akti donijeće se u roku od 30 dana od imenovanja Odbora direktora.

**Član 19**

Ova odluka stupa na snagu danom donošenja a objaviće se u “ Služebenom listu Crne Gore-Opštinski propsi”.

Broj 02-030/21-14526

Tuzi, 24.11.2021. godine

**SKUPŠTINA OPŠTINE TUZI**

**PREDSJEDNIK,**

**Fadil Kajoshaj**